J. Vaľová, poslankyňa: (2010-02-11):
Prečo to rozprávam? Poviem iba pár vecí, ktoré možno hovoria za všetko a nemusíme pri tom ani vôbec politikárčiť, ale povedzme si fakty. Pozrime sa na včerajšiu situáciu v Grécku. Európa sa zmieta krízou, tak ako sa zmieta celý svet. V Grécku sú obrovské štrajky, pretože sa idú znižovať platy, idú sa brať ľuďom sociálne zabezpečenia, ľudia vyšli do ulíc. Pozrime sa na Maďarsko. Maďarsko, keď nastúpil premiér Gordon Bajnai, povedal v roku 2009: „Vážení, ideme zrušiť 13. dôchodky, ideme znížiť dôchodcom príjmy.“ Vážení, stalo sa toto na Slovensku v čase krízy? Stalo sa toto na Slovensku v čase krízy? Vy sa nehanbíte tu sedieť a niečo kritizovať? A myslím si, že ste ďalej nešli, ako možno za hranicu svojho domu na prechádzku so psom a možno ste sa mali ísť pozrieť niekde inde, keď už nepozeráte noviny, lebo podaktorí nemáte doma ani televíziu, správy. (Hlasy z pléna.) Tak keď si to pozriete, zistíte, čo sa v Európe deje a zistíte, čo sa deje na celom svete. Vážení, my sme nešli do znižovania dôchodkov, my sme dali 13. dôchodok, alebo sme dali aspoň vianočný príspevok v podobe 13. dôchodku a nešli sme do tej situácie ako Maďari. Ale viem slová pani ministerky, ktorá povedala: „Urobím všetko pre to, a keby som mala ľudom znižovať dôchodky, tak radšej odstúpim.“ Toto sa nestalo. Vážení, tu sa sociálna stránka a sociálna zabezpečenosť ľudí v tomto štáte udržala. Udržala sa na dobrej úrovni. (Potlesk.) Pýtate sa, prečo vás stále porovnávame? No s kým sa máme porovnať? No ja sa musím porovnať so susedkou, ak chcem vedieť, či mám dobrú záhradku alebo či som lepšia ako ona, no my sa musíme porovnať s vami, lebo vy ste pred nami vládli. S čím sa porovnávame? No tak sa teda porovnajme. V roku 2005 nezamestnanosť – 12,66. V roku 2009 – 12,66. Vážení, a to ste nemali krízu a mali ste polovičku národa v zahraničí! Všetko sa k nám vracia. O čom mi teraz rozprávate? (Hlasy v pléne.) Ja som úplne kľudná, pán Mikloško, kúpte si televíziu. (Potlesk.) A sledujte ju. Rok 2006 – 12-percentná nezamestnanosť. O čom vy tu rozprávate, že vláda nič nerobí a nekoná? Vy si myslíte, že tieto čísla nám spadli z neba? Veď predsa všetky protikrízové opatrenia, ktoré tu máme, spôsobili to, že to, čo ste vy dokázali v roku 2005, aj keď ste mali polovičku Slovenska v zahraničí a mali ste 12,66 nezamestnanosť, my ju máme v čase krízy na konci roku 2009, kedy je nezamestnanosť v celej Európe a kedy sme naviazaní kompletne na automobilový priemysel na všetky európske štáty, kedy naša ekonomika nemôže sama bojovať s touto krízou a vy to viete! A ak to viete lepšie, tak ja si myslím, že už ste mali sedieť u pána prezidenta Obamu a radiť mu. Určite by vás tam prijal a bol by veľmi rád, keby ste sa zúčastnili v jeho kongrese. Ďalšiu vec, ktorú chcem povedať, je, pozriem si, lebo som sa nepripravovala, áno, ďalšia vec. Vážení, keď sme nastúpili, rozprávate o tom, aký máme deficit v Sociálnej poisťovni, no neskutočnú sekeru sme zdedili. Nerozprávajme o tom – či nerozprávame o dôchodkovom zabezpečení. Veď predsa, ak nám spadne dôchodkové zabezpečenie, nám spadnú peniaze do Sociálnej poisťovne, tak sa nemôžme hrať, že v sociálnom fonde máme toľko peňazí a tu nebudeme mať nič. Veď sú to vlastne spojené nádoby. Chcem povedať, ešte sme po vás museli vrátiť aj 4,5 mld. za nádherný Kaníkov zákon, ktorý ste tu všetci takto s rukami hore nad hlavou dvíhali a zobrali ste invalidným dôchodcom palice, zobrali ste im všetko z rúk a my sme to museli ešte za vás vyrovnať! (Potlesk.) Tak o čom rozprávate? Keď tu robíte, 5 rokov zbojníčite, Sociálnu poisťovňu uvediete do obrovského deficitu a čakáte, že za 2 roky našej vlády, resp. my nahradíme všetky miliardy, kedy každý rok 26 miliárd sme v schodku pre druhý pilier? Tak sa, vážení, zamyslite, pozrite si televíziu a myslím si, že tejto vláde by ste mali povedať, že dobre, že prišla a poďakujte, že sme neznižovali dôchodky, že sme ešte dali vianočný dôchodok a že sme štandard sociálnej politiky v tomto štáte udržali. A čo sa týka zákona, pozmeňujúceho návrhu pani Gibalovej a pána Haleckého, ja som to už povedala. Vláda 9. decembra ten istý pozmeňujúci zákon, ktorý, musím povedať, si prisvojila pani Gibalová, aj pán Halecký pod nejakým rúškom tých predvolebných tancov. Vláda nad tým vážne uvažovala a hľadala, odkiaľ zobrať finančné prostriedky. A keď už bolo jasné, že finančné prostriedky sú, tak hop šup, vyskočila aj pani Gibalová, hop šup, vyskočil aj pán Halecký, s ktorým súhlasím, že, samozrejme, je to dobrý, je to náš koaličný partner, tak určite tento návrh podporíme. (Smiech v sále.) Áno, lebo je dobrý. (Potlesk.) Áno, môžete tlieskať, ja nemám proti tomu nič, návrh je dobrý. Ale chcem povedať, ako vznikol. Hop šup, hop šup ste vyskočili do parlamentu a zrazu, keď ste urobili takéto sekery, nikdy ste sa nepýtali, odkiaľ zoberieme finančné prostriedky. My sme ich našli a jednoducho celý tento zákon tak ako je, je správny a môžete sa smiať, lebo myslím si, že sa smejete nad svojím nešťastím, čo ste týmto ľuďom urobili za vašej bývalej vlády v tejto republike. Ďakujem. (Potlesk.)